Agt klaskamers aan die brand gesteek | Maroela Media
Een van die klaskamers wat brand. Foto: Mweli Masilela
Volgens Jasper Zwane, woordvoerder van die provinsie se departement van onderwys, het ontstoke inwoners vermoedelik die klaskamers by die Lamulelani Secondary School in Marite Circuit, suid van Bosbokrand, aan die brand gesteek.
"Die voorval het gebeur terwyl Reginah Mhaule, LUR van onderwys, saam met die burgemeester van die Bosbokrand-munisipaliteit met inwoners vergader het om te versoek dat onderwys in Marite weer op dreef kom," Zwane gesê.
Dit volg nadat gemeenskapslede wat op die bou van 'n teerpad aandring, die afgelope tyd skoolverrigtinge in die gebied verhinder het.
"Die vergadering kon nie 'n oplossing bereik nie, aangesien sommige gemeenskapslede volgehou het dat skoolverrigtinge nie sal voorgaan voordat werk aan die pad begin nie."
Dit is die tweede skool waar geboue in die afgelope maand aan die brand gesteek is. Die inwoners dreig glo om al die skole in die omgewing af te brand as die plaaslike regering nie aan hul eise voldoen nie.
Die polisie ondersoek die voorval, maar niemand is nog in hegtenis geneem nie.
"Die departement veroordeel hierdie voorvalle ten sterkste en versoek gemeenskapslede om die polisie te bel as hulle die brandstigters gesien het of enige inligting het wat tot hul inhegtenisneming kan lei," het hy gesê.